IZVEDBENA UREDBA KOMISIJE (EU) 2021/79

z dne 27. januarja 2021

o neodobritvi aktivne snovi topramezon v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,

ob upoštevanju naslednjega:

(1) V skladu s členom 80(1)(a) Uredbe (ES) št. 1107/2009 se Direktiva Sveta 91/414/EGS (2) uporablja pri postopku in pogojih za odobritev aktivnih snovi, v zvezi s katerimi je bila pred 14. junijem 2011 sprejeta odločitev v skladu s členom 6(3) navedene direktive. Komisija je 9. decembra 2003 sprejela Odločbo 2003/850/ES (3) o aktivni snovi topramezon (prej BAS 670H) v skladu s členom 6(3) Direktive 91/414/EGS.

(2) Družba BASF Aktiengesellschaft (zdaj BASF SE) je 12. maja 2003 v skladu s členom 6(2) Direktive 91/414/EGS Franciji predložila zahtevek za vključitev topramezona v Prilogo I k navedeni direktivi. S Sklepom 2003/850/ES je bilo potrjeno, da dokumentacija načeloma izpolnjuje zahteve po podatkih in informacijah iz prilog II in III k Direktivi 91/414/EGS.

(3) V skladu s postopkom iz člena 6(2) in (4) Direktive 91/414/EGS je bila izvedena ocena učinkov topramezona na zdravje ljudi in živali ter na okolje pri vrstah uporabe, ki jih je predlagal vlagatelj. Francija je 21. julija 2006 Komisiji in Evropski agenciji za varnost hrane (v nadaljnjem besedilu: Agencija) predložila osnutek poročila o oceni.

(4) Osnutek poročila o oceni so pregledale države članice in Agencija. Agencija je 13. januarja 2014 Komisiji predložila sklep (4) o oceni tveganja za pesticide z aktivno snovjo topramezon.

(5) Družba BASF SE je z dopisom z dne 29. junija 2020 umaknila zahtevek za odobritev topramezona.

(6) Zaradi umika zahtevka se topramezon ne bi smel odobriti.

(7) Ta uredba ne vpliva na predložitev ponovnega zahtevka za odobritev aktivne snovi topramezon v skladu s členom 7 Uredbe (ES) št. 1107/2009.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Neodobritev aktivne snovi Aktivna snov topramezon se ne odobri.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. januarja 2021 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(3) Odločba Komisije 2003/850/ES z dne 4. decembra 2003 o načelnem priznavanju popolnosti dokumentacije, predložene v podroben pregled zaradi možne vključitve BAS 670H in srebrovega tiosulfata v Prilogo I k Direktivi Sveta 91/414/EGS o dajanju fitofarmacevtskih sredstev v promet (UL L 322, 9.12.2003, str. 28).

(4) Evropska agencija za varnost hrane (EFSA), 2014. Conclusion on the peer review of the pesticide risk assessment of the active substance topramezon (Sklep o strokovnem pregledu ocene tveganja pesticidov z aktivno snovjo topramezon). EFSA Journal 2014;12(2):3540, 82 pp. doi:10.2903/j.efsa.2014.3540.